b'\n_START_ARTICLE_\nJust Lavren\xc4\x8di\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini delavca Andreja in gospodinje Antonije Lavren\xc4\x8di\xc4\x8d v tr\xc5\xbea\xc5\xa1kem predmestju Katinara (sedaj ital. Cattinara). Ljudsko \xc5\xa1olo je za\xc4\x8del obiskovati leta 1914 v rojstnem kraju, 1918 pa od\xc5\xa1el je s skupino otrok iz revnih dru\xc5\xbein v Slavonijo, kjer je pri hrva\xc5\xa1ko-nem\xc5\xa1kih dru\xc5\xbeinah delal in hodil v \xc5\xa1olo. V tem \xc4\x8dasu se je tudi dobro nau\xc4\x8dil nem\xc5\xa1kega jezika. Kasneje se je vrnil v rojstni kraj, v Trstu kon\xc4\x8dal ljudsko \xc5\xa1olo in triletni nadaljevalni te\xc4\x8daj. Leta 1924 se je vpisal Ciril-Metodovo \xc5\xa1olo pri Sv. Jakobu v Trstu in kon\xc4\x8dal \xc5\xa1e dveletno trgovsko \xc5\xa1olo. Za glasbo se je zanimal \xc5\xbee zelo zgodaj, resneje pa od leta 1925, ko se je vpisal v te\xc4\x8daj za zborovodje, ki ga je organiziralo dru\xc5\xa1tvo Prosveta iz Trsta in je trajal tri leta. Te\xc4\x8daj je obsegal pou\xc4\x8devanje klavirja, teorije, harmonije in kontrapunkta. Izpit iz harmonije je opravil 30. junija 1932 na konservatoriju Tartini v Trstu. Leta 1934 so pri Sv. Antonu v Trstu ustanovili \xc5\xa1olo za organiste. Lavren\xc4\x8di\xc4\x8d se je vpisal tudi na to \xc5\xa1olo in jo z uspehom kon\xc4\x8dal. Igrati na orgle je za\xc4\x8del \xc5\xbee leta 1927 v doma\xc4\x8di cerkvi Sv. Trojice na Katinari. Med 2. svetovno vojno je v Trstu nabrani denar nosil partizanom v Brkine. Bil je izdan in 1944 ga je gestapo aretiral ter odpeljal je v zapor v Vi\xc5\xa1njan, kjer je ostal \xc5\xa1est mesecev. Tu so ga zaradi znanja nem\xc5\xa1\xc4\x8dine uporabljali za tolma\xc4\x8da, nato pa poslali nazaj v Trst, kjer je moral delati pri organizaciji Todt._NEWLINE_Lavren\xc4\x8di\xc4\x8d je \xc5\xbee med vojno na Katinari ustanovil otro\xc5\xa1ki zbor\xc4\x8dek, ki je nastopal v doma\xc4\x8di cerkvi in na Radiu Trst A, po vojni pa je isto\xc4\x8dasno dve leti vodil pevski zbor v Ricmanjah, leto in pol v Rocolu (Rozzol) in 15 let pevski zbor dru\xc5\xa1tva Lonjer-Katinara. Aktivno je sodeloval tudi v politi\xc4\x8dnem \xc5\xbeivljenju, na listi Slovenske skupnosti je ve\xc4\x8dkrat kandidiral za ob\xc4\x8dinskega odbornika. 10. maja 1992 pa je med slovensko slovesno ma\xc5\xa1o prejel posebno priznanje pape\xc5\xbea Janez Pavel II.\xc2\xa0:\xc2\xa0\xc2\xbbJustu Lavren\xc4\x8di\xc4\x8du, ki je 65 let s svojo orgelsko umetnostjo lep\xc5\xa1al cerkveno liturgijo pri Sv. Trojici na Katinari, apostolski blagoslov\xc2\xab.'